b'\n_START_ARTICLE_\nMax Czeike\n_START_SECTION_\n\xc5\xbdivljenjepis\n_START_PARAGRAPH_\nMax Czeike je bil \xc4\x8de\xc5\xa1ki Nemec, ki se je rodil na Moravskem. \xc5\xbde v Avstro-Ogrski se je priselil v Maribor, kjer je leta 1910 postal dru\xc5\xbeabnik v skupnem podjetju z arhitektom Fritzem Friedrigerjem, transilvanskim Nemcem, ki se je v Maribor priselil ok. 1894. Medtem ko se je Friedriger po prvi svetovni vojni odselil iz Maribora, je Czeike ostal v njem in s svojim delom \xc5\xa1e naprej pomembno prispeval k arhitekturni podobi in urbanisti\xc4\x8dnemu razvoju Maribora._NEWLINE_Ob koncu druge svetovne vojne ga je nova oblast v okviru povojnih pobojev zgolj zaradi nem\xc5\xa1kega rodu usmrtila na neznanem kraju.\n_START_SECTION_\nDelo\n_START_PARAGRAPH_\nMed drugim je izdelal na\xc4\x8drt prostorske ureditve mariborskega fran\xc4\x8di\xc5\xa1kanskega pokopali\xc5\xa1\xc4\x8da z ope\xc4\x8dnatimi arkadami. Po njegovih na\xc4\x8drtih so preuredili Langerjevo vilo v otro\xc5\xa1ko dnevno zaveti\xc5\xa1\xc4\x8de in pozneje v mladinski dom (na Ljudskem vrtu). Leta 1928 je z arhitektom Jo\xc5\xbeetom Jelencem izdelal Regulacijski na\xc4\x8drt za Koro\xc5\xa1ko predmestje, leta 1930 pa je izdelal idejni regulacijski na\xc4\x8drt ureditve Magdalenskega predmestja. Projektiral je tudi ve\xc4\x8d drugih znanih zgradb v Mariboru, od me\xc5\xa1\xc4\x8danskih vil do ve\xc4\x8dstanovanjskih zgradb._NEWLINE_Najve\xc4\x8d je projektiral v Mariboru, a tudi drugod po Sloveniji (npr. zgradba Osnovne \xc5\xa1ole Me\xc5\xbeica).'